রিষড়া থেকে কয়েক কিলোমিটার দূরে চন্দননগরের মিষ্টিসুখের ঠিকানা বারাসত এলাকার ‘সূর্য মোদক’-এর দোকান। জলভরা সন্দেশের আবিষ্কারক এই ‘‌সূর্য মোদক’। তাঁর নামেই দোকান। উত্তরসূরী শৈবাল মোদক জলভরা সন্দেশে আরও বৈচিত্র্য এনেছেন। অন্তত চার-পাঁচ রকমের জলভরা মেলে সূর্য মোদকের দোকানে। প্রথম জলভরার কাঠের ছাঁচ সূর্য মোদকের নাতি ললিতচন্দ্র তৈরি করেছিলেন। ওই বংশের পঞ্চম প্রজন্ম শৈবালের কাছে যত্নে রয়েছে মিষ্টির জগতকে চমকে দেওয়া ওই ছাঁচ। জলভ‌রার পাশাপাশি আম, আনারস, আঙুর, স্ট্রবেরি দিয়ে নানারকম মিষ্টি হচ্ছে এখানে। দোকানের মালিক শৈবালবাবুর কথায় এখন ফিউশনেরও ভাল চাহিদা রয়েছে। সূর্য মোদকের দোকানে মতিচূড়, ক্ষীরপুলি, রাজনন্দিনীর মতো সাবেকি মিষ্টিরও যথেষ্ট ভাল চাহিদা। অনলাইনেও তাঁরা মিষ্টির অর্ডার নেওয়া শুরু করেছেন।